**Uvodna riječ predsjednice Skupštine Glavnog grada**

**dr Jelene Borovinić Bojović na okruglom stolu**

**„Lokalne samouprave u procesu evropskih integracija”**

Podgorica, 28. novembar, 2023.

Vaše ekselencije,

Uvažene kolege iz lokalnih samouprava i Zajednice opština,

Dame i gospodo,

Dobro došli u Skupštinu Glavnog grada Podgorice!

Izuzetno mi je zadovoljstvo što ćemo danas baš u ovom sastavu razgovarati o zadacima i aktivnostima koji čekaju sve nas u lokalnoj samoupravi na putu ka realizaciji strateškog cilja Crne Gore – pridruženja zajednici evropskih država.

Opšti je konsenzus da mi u Crnoj Gori moramo da damo jedan novi snažan zamah, ili kako bismo mi ljekari kazali – jednu jaku energetsku infuziju procesu evropskih integracija. Ne sumnjam da će novoizabrana Vlada dati sve od sebe na tom planu, ali isto tako vjerujem da je potreban i dodatni impuls sa nivoa lokalne samouprave, pa je upravo to i bio razlog zbog kojeg sam inicirala održavanje ovog okruglog stola.

Iako je Crna Gora značajno odmakla u procesu evropskih integracija, mišljenja sam da uloga lokalnih samouprava u tom procesu nije dovoljno prepoznata u javnosti. Evropski standardi u oblasti lokalne samouprave sadržani su u mnogim poveljama, konvencijama i preporukama, a njihovo usvajanje nije samo naša obaveza, već i šansa za brži ekonomski i demokratski razvoj. Sigurna sam da unapređenje lokalne samouprave na način kreiranja otvorenog servisa koji je blizak građanima, predstavlja naš zajednički cilj. Da bi se to ostvarilo potrebno je nastaviti njenu reformu kao dio ukupnih reformi u društvu i neophodan preduslov za bolji i kvalitetniji život građana i građanki.

Unapređenje normativnog okvira potrebno je ne samo kada je riječ o Zakonu o lokalnoj samoupravi, već, konkretno kada govorimo o Podgorici, neophodno je donijeti i novi Zakon o Glavnom gradu. Inicijativu u tom pravcu već smo uputili Skupštini Crne Gore. U vezi sa tim, istakla bih da je partnerstvo svih nivoa i grana vlasti u okviru pregovaračkog procesa od izuzetnog značaja, a isto tako je važna i razmjena iskustava između samih lokalnih zajednica, posebno imajući u vidu poznatu činjenicu da se oko 70% zakonodavstva EU sprovodi na lokalnom nivou. Dakle, sve jedinice lokalne samouprave moraju biti maksimalno i na što praktičnijem nivou uključene u proces pridruživanja.

Na ovom mjestu istakla bih neprocjenjivu vrijednost podrške koja nam tokom ovog dugotrajnog, i na momente za društvo iscrpljujućeg procesa, dolazi od Evropske unije i od same Delegacije EU u Crnoj Gori na čelu sa ambasadorkom Oanom Kristinom Popom. Ta podrška je jednako dragocjena i kada je u pitanju know-how, i kada govorimo o finansijskim sredstvima. U Podgorici smo za realizaciju projekata u oblastima turizma, kulture, zapošljavanja, inkluzije, energetske efikasnosti, urbane mobilnosti, zanatstva i u drugim oblastima – u poslednjih desetak godina dobili podršku u višemilionskom iznosu. Imajući u vidu da su najveća očekivanja Evropske unije od lokalnih zajednica u oblasti zaštite životne sredine, posebno ističem značaj bespovratnih sredstava u ukupnom iznosu od 33 miliona eura koje smo dobili za realizaciju najznačajnijeg projekta na tom polju – ne samo u Podgorici već i u Crnoj Gori – projekta izgradnje postrojenja za prečišćavanje otpadnih voda sa pripadajućom kanalizacionom mrežom.

Naši građani veoma visoko vrednuju članstvo u Evropskoj uniji, o čemu svjedoči konstantno visok procenat podrške procesu pridruživanja. No, uprkos tome, mislim da je opšta predstava o članstvu i neophodnoj transformaciji kroz koju društvo mora da prođe na putu do tog cilja prilično apstraktna, odnosno da ne postoji dovoljno razumijevanja koje su to prednosti koje ovaj proces donosi u praktičnom smislu, u svakodnevnom životu. Naš je zadatak da upoznamo građane sa podacima kao što je na primjer taj da se tokom procesa evropskih integracija očekuje da se u Crnoj Gori obnovi 183 kilometra pruge, ili podigne kvalitet 230 kilometara elektro vodova, ili da se unaprijede usluge u oblasti vodovoda i kanalizacije za oko 400.000 ljudi, ili da se omogući korištenje usluga interneta i mobilne telefonije za 71.900 stanovnika u našim selima. Sve ovo se neposredno tiče svih građana i građanki jer dovodi do značajnog poboljšanja kvaliteta života svakog pojedinačno. Zato ih sve pozivam da nas stalno opominju i da traže da se rešavaju svi njihovi problemi sa infrastrukturom, jer naša zemlja ne može biti spremna za pridruženje Evropskoj uniji sve dok naši građani ne budu imali i kvalitetne puteve do kuće, i uredno snabdijevanje vodom i strujom, i adekvatnu kanalizacionu mrežu i dobar kvalitet  interneta i telefonije, i park u kojem će se igrati njihova djeca – i sve ono što zahtijeva visok kvalitet života koji uživaju građani Evropske unije.

Da bi se sve ovo o čemu govorim realizovalo, kao što znamo, opredijeljena su ogromna sredstva kroz Ekonomski i investicioni plan za Zapadni Balkan. Zato je najvažniji zadatak lokalnih samouprava da osnaže svoje kapacitete za pripremu projekata koji bi upravo omogućili bolje korištenje tih sredstava – a to dalje znači ozbiljna ulaganja u kadrove i njihovu obuku.

Na kraju, željela bih da naše današnje okupljanje bude samo jedan u nizu sličnih događaja sa ciljem plasiranja nove energije sa lokalnog nivoa u proces pridruživanja Evropskoj uniji. Kako Zajednica opština ima predstavnike u 11 pregovaračkih radnih grupa, smatram da bi održavanje okruglih stolova, na kojima bi se bliže obrađivale teme evropskih integracija s obzirom na poglavlja, doprinijelo još boljem razumijevanju predstojećih obaveza.

Hvala Vam na pažnji i želim nam svima uspješan rad.